**Darwinvepser** (Ichneumonidae) er en familie av parasittvepser som tilhører ordenen vepser (Hymenoptera). Familien er svært artsrik og inneholder blant annet store snylteveps. Man regner med minst 60 000 arter på verdensbasis, men antallet kan være betydelig større.

Noen grupper, blant andre Agriotypinae, består hovedsakelig av arter som livnærer seg på vannlevende insekter. Disse gruppene kan av og til bli regnet som selvstendige familier. I Norge finnes det trolig minst 2 000 arter eller mer, men til nå er det påvist cirka 1 700. Flere av artene er viktige i biologisk kontroll av skadeinsekter.

Beskrivelse
-----------

De fleste darwinvepser er middelsstore til store, slanke (5 – 50 mm lange), men noen arter blir opptil 80 mm, snylteveps. Hodet er lite og rundt med tre punktøyne (ocelli) i pannen. Antennene er lange og tynne, trådformede med minst 16 ledd. De er gjerne svarte med lyse ringer. Beina er lange og gjerne forholdsvis kraftige, med markerte sporer på leggene (tibiae). De er ofte mer eller mindre røde eller gulaktige. Vingeårene er velutviklede, forvingen har markert vingemerke (pterostigma) og tre lukkede celler midt i vingen. Bakkroppen er slank, ofte flattrykt ovenfra eller fra sidene. Hunnene har ofte et langt eggleggingsrør som stikker ut bak bakkroppsspissen, dette kan være betydelig lengre enn resten av kroppen. På farge er de ofte svarte med gule eller røde tegninger, eller rødlige.

*Ichneumon suspiciosus* er en typisk art
Larvene er hvite og pølseaktige, som vanlig for arter som lever som parasitter.

Atferd
------

De er parasitoider, som utvikler seg på larver eller pupper av ulike insekter og til slutt dreper disse før de forpupper seg. De fleste insekter, unntatt de minste, blir angrepet av medlemmer av denne familien, særlig hyppige er de på larvene til sommerfugler (Lepidoptera). Hunnene bruker sitt ofte lange eggleggingsrør til å plassere ett egg på en passende vert. Stikket dreper ikke verten, men vil i enkelte tilfeller lamme den. Vepselarven spiser verten levende fra innsiden og begynner med fettvev og kjønnsorgan, og avslutter først til sist med å spise livsviktige organer.

Eggleggningsrøret (ovipositor) er det samme organet som er utviklet til en giftbrodd hos broddvepser, men Darwinvepsene, bortsett fra undergruppen Ophioninae, kan ikke stikke mennesker.

*Rhyssa persuasoria* borer i en trestamme
Arter med svært langt eggleggingsrør bruker dette til å nå fram til verter som lever vanskelig tilgjengelelig, for eksempel den store arten *Rhyssa persuasoria* som borer dypt ned i tre for å legge egg på larver av bartrevepser (Siricidae).
Darwinvepsene er livlige, raske insekter som vanligvis løper og flyr raskt. Flere av artene kan studeres ved å sette opp et insekthotell. De fleste er aktive om dagen i solskinn, men det finnes også noen som flyr om natten og gjerne kommer til lys.

Utbredelse
----------

Familiens utbredelse er litt uvanlig i og med at det største artsmangfoldet ikke ser ut til å være i tropene som for de aller fleste andre insekter, men i tempererte områder. Ellers finnes disse vepsene nesten over alt der insekter forekommer. Artene som lever lengst mot nord er ofte vingeløse.

Inndeling
---------

*Ophion luteus* (Ophioninae) er en vanlig og karakteristisk art
Inndelingen omhandler kun europeiske grupper. Disse er listet i alfabetisk rekkefølge, men slektskapet mellom dem er lite utredet. Det finnes cirka 37 underfamilier, hvorav 33 er representert i Norge.

**Treliste**
* ordenen vepser (Hymenoptera)
	+ gruppen stilkvepser (Apocrita)
		- gruppen Ichneumonoidea
			* familien darwinvepser, (Ichneumonidae Latreille, 1802)
				+ Acaenitinae med 3 arter i Norge
				+ Adelognathinae med 9 arter i Norge
				+ Agriotypinae med 1 art i Norge, noen ganger regnet som en egen familie
				+ Anomaloninae med 16 arter i Norge
				+ Banchinae med 73 arter i Norge
				+ Brachycyrtinae med 1 art i Norge
				+ Campopleginae med 178 arter i Norge
				+ Collyriinae med 2 arter i Norge
				+ Cremastinae med 7 arter i Norge
				+ Cryptinae med 324 arter i Norge
				+ Ctenopelmatinae med 229 arter i Norge
				+ Cylloceriinae med 5 arter i Norge
				+ Diacritinae
				+ Diplazontinae med 47 arter i Norge
				+ Eucerotinae med 1 art i Norge
				+ Ichneumoninae med 275 arter i Norge
				+ Labeninae
				+ Lycorininae med 1 art i Norge
				+ Mesochorinae med 38 arter i Norge
				+ Metopiinae med 41 arter i Norge
				+ Microleptinae med 2 arter i Norge
				+ Neorhacodinae med 1 art i Norge
				+ Ophioninae med 14 arter i Norge
				+ Orthocentrinae med 145 arter i Norge
				+ Orthopelmatinae med 1 art i Norge
				+ Oxytorinae med 2 arter i Norge
				+ Paxylommatinae med 1 art i Norge
				+ Pedunculinae
				+ Phrudinae med 3 arter i Norge
				+ Pimplinae med 94 arter i Norge
				+ Poemeniinae med 9 arter i Norge
				+ Rhyssinae med 4 arter i Norge
				+ Stilbopinae med 1 art i Norge
				+ Tatogastrinae
				+ Tersilochinae med 33 arter i Norge
				+ Tryphoninae med 120 arter i Norge
				+ Xoridinae med 11 arter i Norge

Referanser
----------

1. ↑  Riedel, M. og Hansen, L.O. 2013. Ichneumonidae (Hymenoptera) new to the fauna of Norway, Part 6. Norwegian Journal of Entomology 60: 190-195
2. ↑  Riedel, M. og Hansen, L.O. 2012. Ichneumonidae (Hymenoptera) new to the fauna of Norway, Part 5. Norwegian Journal of Entomology 59: 219-228
3. ↑  Humala, A.E. (2015) Orthocentrinae (Hymenoptera, Ichneumonidae) species new to the fauna of Norway. Norwegian Journal of Entomology 62:1-8
4. ↑  Haraldseide, Håkon (2015) Five ichneumonid wasps (Hymenoptera, Ichneumonidae) new to Norway. Norwegian Journal of Entomology 62: 133-134.
5. ↑  «Artsnavnebase». Artsdatabanken. Besøkt 14. november 2013.

Kilder
------

* Tree of Life Ichneumonidae
* Ottesen, P.S. (1993, revidert 1999) Norske insekter og deres artsantall. NINA utredning 55: 1-40.

Eksterne lenker
---------------

* (en) *darwinvepser* – oversikt og omtale av artene i WORMS-databasen Rediger på Wikidata

* (en) *darwinvepser* i Encyclopedia of Life Rediger på Wikidata

* (en) *darwinvepser* i Global Biodiversity Information Facility Rediger på Wikidata

* (no) *darwinvepser* hos Artsdatabanken Rediger på Wikidata

* (sv) *darwinvepser* hos Dyntaxa Rediger på Wikidata

* (en) *darwinvepser* hos Fauna Europaea Rediger på Wikidata

* (en) *darwinvepser* hos Fossilworks Rediger på Wikidata

* (en) *darwinvepser* hos ITIS Rediger på Wikidata

* (en) *darwinvepser* hos NCBI Rediger på Wikidata

* (en) *Kategori:Ichneumonidae* – bilder, video eller lyd på Wikimedia Commons Rediger på Wikidata

* *Ichneumonidae* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** GND **·** LCCN **·** NKC
 |